桔槔赋
王契 (Tang)
智者济时以设功。强名之曰桔槔。何朴斲之太。俾役力兮不劳。作固兮为我之身。临深兮是我之理。若虞机张。如鸟斯企。山有木。因工见汲引之能。巽乎水。自我成润物之美。不羸瓶而上出。何抱瓮之勤止。执虚趋下。虽自屈于劳形。持满因高。终见伸于知巳。郑圃之侧。潘园之旁。沟塍绮错。畎亩相望。带嘉蔬兮映芳草。背古岸兮面垂杨。欲建标以取别。能举直而自强。若垂竿兮匪钓。象爟火兮无光。不忘机以弃俗。乃习坎而为常。随用舍而俯仰。应浅深而短长。重泉之水兮不滞。九畹之兰兮益芳。虽欲绝学以弃智。其若得存而失亡。歌曰。大道隐兮世人薄。无为守拙空寂寞。老圃之道可行。何耻见机而作。